b'\n_START_ARTICLE_\nTolkala\n_START_PARAGRAPH_\nTolk\xc3\xa1la so glasbila, na katera igramo tako, da z roko ali s pali\xc4\x8dastimi pripravami (tolkalci) udarjamo nanje. To poimenovanje izhaja iz na\xc4\x8dina igranja na te instrumente, sicer pa se v akusti\xc4\x8dnem smislu delijo v dve skupini: idiofone in membranofone. Pri idiofonih (samozvene\xc4\x8dih) zveni snov, iz katere je narejeno glasbilo, pri membranofonih pa zvenijo napete membrane, narejene iz ustrojene ko\xc5\xbee. Kot pri vseh ostalih resonatorjih, je vi\xc5\xa1ina tona odvisna od velikosti glasbila oziroma opne. Ve\xc4\x8dji resonatorji nihajo po\xc4\x8dasneje in zato proizvajajo ni\xc5\xbeje frekvence, tj. ni\xc5\xbeje zvoke (tone). Tolkala bi lahko razdelili \xc5\xa1e na dve vrsti: na tista, ki intonirajo in tista, ki ne intonirajo (z nedolo\xc4\x8dljivo tonsko vi\xc5\xa1ino)._NEWLINE_V primerjavi z ostalimi skupinami instrumentov glede na na\xc4\x8din izvajanja najdemo pri tolkalih najve\xc4\x8d razli\xc4\x8dnih vrst instrumentov. V preteklih obdobjih klasi\xc4\x8dne glasbe si je pot v simfoni\xc4\x8dni orkester izborilo le malo od njih. V za\xc4\x8detku so bile stalno zastopane samo pavke, ostala tolkala so nastopala le prilo\xc5\xbenostno._NEWLINE_Skupino tolkal v jazzovski ali zabavni glasbi imenujemo baterija.'